Document ID: 31984R2019

*****
ΚΑΝΟΝΙΣΜΟΣ (ΕΟΚ) αριθ. 2019/84 ΤΗΣ ΕΠΙΤΡΟΠΗΣ
της 13ης Ιουλίου 1984
για τροποποίηση των κανονισμών (ΕΟΚ) αριθ. 610/77 και (ΕΟΚ) αριθ. 1557/82 όσον αφορά τον καθορισμό των τιμών αγοράς στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργάνωσης αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 12 παράγραφος 7,
τον κανονισμό (ΕΟΚ) αριθ. 1202/82 του Συμβουλίου της 18ης Μαΐου 1982 περί της θέσεως σε εφαρμογή της κοινοτικής κλίμακας κατατάξεως των σφαγίων χονδρών βοοειδών για την διαπίστωση των τιμών της αγοράς στον τομέα του βοείου κρέατος (2), όπως τροποποιήθηκε από τον κανονισμό (ΕΟΚ) αριθ. 869/84 (3), και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 610/77 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1777/84 (5), θέσπισε τις λεπτομέρειες για τον καθορισμό των τιμών χονδρών βοοειδών στις αντιπροσωπευτικές αγορές της Κοινότητας βάσει των τιμών χονδρών βοοειδών που διαπιστώνονται στην ή στις αντιπροσωπευτικές αγορές κάθε κράτους μέλους· ότι ο κανονισμός (ΕΟΚ) αριθ. 1557/82 της Επιτροπής (6) καθόρισε, επιπλέον, τις λεπτομέρειες για την κοινοτική διαπίστωση των τιμών της αγοράς με βάση την κλίμακα κατατάξεως σφαγίων χονδρών βοοειδών·
ότι, κατ' εφαρμογή του κανονισμού (ΕΟΚ) αριθ. 1063/84 του Συμβουλίου (7), το Ηνωμένο Βασίλειο επιτρέπεται να χορηγήσει, κατά την περίοδο εμπορίας 1984/85, πριμοδότηση υπέρ των παραγωγών σε περίπτωση που σφάζουν ορισμένα χονδρά βοοειδή κρεατοπαραγωγής· ότι, δεδομένου ότι η καταβολή της πριμοδότησης μπορεί να γίνει είτε στο σφαγείο ή κατά την πρώτη θέση των ζώων στην αγορά εν όψει σφαγής και επειδή πρόκειται για ποσό σχετικά υψηλό, λαμβανομένης υπόψη της κατάστασης της αγοράς, καθίσταται απαραίτητη η διόρθωση των τιμών που διαπιστώνονται στο Ηνωμένο Βασίλειο, σύμφωνα με τους κανονισμούς (ΕΟΚ) αριθ. 610/77 και (ΕΟΚ) αριθ. 1557/82, ώστε να ληφθεί υπόψη το γεγονός της καταβολής της πριμοδότησης· ότι η διόρθωση αυτή αποσκοπεί αφενός στο να διατηρηθεί η δυνατότητα σύγκρισης των τιμών στην αγορά του Ηνωμένου Βασιλείου με αυτές που διαπιστώνονται στα άλλα κράτη μέλη, και αφετέρου να διασφαλίσει την ικανοποιητική λειτουργία στο σύνολο της αγοράς της Κοινότητας του συστήματος έναρξης και άρσης των αγορών στην παρέμβαση·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 610/77, προστίθεται η ακόλουθη παράγραφος 4:
«4. Για την περίοδο εμπορίας 1984/85, η τιμή χονδρών βοοειδών, που διαπιστώνεται σύμφωνα με την παράγραφο 1, στην ή στις αντιπροσωπευτικές αγορές του Ηνωμένου Βασιλείου, διορθώνεται κατά το ποσό της πριμοδότησης που χορηγείται στους παραγωγούς κατ' εφαρμογή του κανονισμού (ΕΟΚ) αριθ. 1063/84.»
Άρθρο 2
Στο άρθρο 1 παράγραφος 2 του κανονισμού (ΕΟΚ) αριθ. 1557/82, προστίθεται το ακόλουθο στοιχείο δ):
«δ) οι τιμές που ανακοινώνονται σύμφωνα με το στοιχείο γ), για το Ηνωμένο Βασίλειο και για την περίοδο εμπορίας 1984/85, διορθώνονται κατά το ποσό της πριμοδότησης υπέρ των παραγωγών που χορηγείται σ' αυτό το κράτος μέλος κατ' εφαρμογή του κανονισμού (ΕΟΚ) αριθ. 1063/84».
Άρθρο 3
Ο παρών κανονισμός αρχίζει να ισχύει στις 23 Ιουλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 1984.

Labels: 3
2
18
6